लॉर्ड्स में भारत को 25 वर्ष से टेस्ट जीतने का इंतजार  
25 वर्षों में भारत ने देश और दुनिया में अनेक मैच जीते हैं, लेकिन क्रिकेट का मक्का कहे जाने वाले लॉर्ड्स में टेस्ट मैच जीतने का उसका सपना अधूरा है।
बीते 25 वर्षों में भारतीय क्रिकेट टीम ने देश और दुनिया भर में अनेक मैच जीते हैं, लेकिन क्रिकेट का मक्का कहे जाने वाले लॉर्ड्स में टेस्ट मैच जीतने का उसका सपना अब तक अधूरा है।  भारतीय टीम ने लॉर्ड्स में अंतिम बार 1986 में कपिल देव की कप्तानी में टेस्ट मैच जीता था, लेकिन तब से लेकर आज तक एक ट्वेंटी-20 और एक 50 ओवर विश्व कप जीतने के साथ-साथ टेस्ट वरीयता क्रम में पहला स्थान प्राप्त करने के बावजूद उसके खिलाड़ियों का लॉर्ड्स की बालकनी में जीत की खुशी मनाने का सपना पूरा नहीं हो सका है।  कपिल के बाद भारत ने सचिन तेंदुलकर, श्रीकांत, मोहम्मद अजहरूद्दीन, सौरव गांगुली, राहुल द्रविड़, अनिल कुंबले और महेंद्र सिंह धोनी के रूप में अनेकों कप्तान देखे, लेकिन कोई भी लॉर्ड्स में अपनी टीम को जीत दिलाने में सफल नहीं हो सका। धोनी की कप्तानी में भारतीय टीम ने सफलता के एक से बढ़कर एक कीर्तिमान स्थापित किए हैं।  इस लिहाज से देखने वाली बात होगी कि धोनी अपनी टीम के इस 25 वर्ष लंबे इंतजार को खत्म कर पाते हैं या नहीं। भारतीय टीम ने जब आखिरी बार लॉर्ड्स में जीत का स्वाद चखा था, तब मौजूदा टीम का कोई खिलाड़ी अंतरराष्ट्रीय पटल पर पदार्पण नहीं कर पाया था। कई खिलाड़ी ऐसे हैं, जिनका उस समय जन्म भी नहीं हुआ था, जबकि कई ऐसे हैं, जिन्होंने क्रिकेट का ककहरा पढ़ना शुरू ही किया था।  भारत ने इस मैदान पर अब तक इंग्लिश टीम के साथ कुल 15 मैच खेले हैं, जिनमें से 10 में उसे हार मिली है, जबकि चार मुकाबले बराबरी पर छूटे हैं। इस लिहाज से 1986 की जीत उसके लिए काफी अहम है।  भारतीय टीम ने पांच से 10 जून के बीच खेले गए उस टेस्ट मैच को दिलीप वेंगसरकर (126) के शानदार शतक और कपिल तथा चेतन शर्मा की उम्दा गेंदबाजी की बदौलत जीता था। वेंगसरकर और मोहिंदर अमरनाथ (69) की शानदार बल्लेबाजी की बदौलत भारत ने अपनी पहली पारी में 341 रन बनाए थे।  उससे पहले उसने 64 रन देकर पांच विकेट झटकने वाले चेतन और 55 रन देकर तीन विकेट लेने वाले रोजर बिन्नी की बदौलत इंग्लिश टीम की पहली पारी 294 रनों पर समेट दी थी। इसमें ग्राहम गूच के 114 और डेरेक प्रिंगल के 63 रन शामिल हैं। दूसरी पारी में कपिल ने चार और मनिंदर सिंह ने तीन विकेट लेकर इंग्लिश टीम को 180 रनों पर ढेर कर दिया था। माइक गैटिंग सर्वाधिक 40 और एलन लैम्ब 39 रन बना सके थे। भारत को यह मैच जीतने के लिए 134 रनों का लक्ष्य मिला था, जिसे उसने पांच विकेट खोकर हासिल कर लिया था।  इंग्लैंड के खिलाफ हमेशा से अच्छी बल्लेबाजी करने वाले वेंगसरकर ने दूसरी पारी में भी सबसे अधिक 33 रन बनाए थे। रवि शास्त्री 20 और अजहरूद्दीन 14 रन पर नाबाद लौटे थे। गावस्कर के बल्ले से 22 रन निकले थे। कपिल को शानदार गेंदबाजी और उम्दा कप्तानी के लिए मैन ऑफ द मैच चुना गया था।